Έληξε ο «συναγερμός» που έχει σημάνει νωρίς το απόγευμα της Τρίτης στο νοσοκομείο Σωτηρία, όπου έγινε γνωστό πως νοσηλεύεται ναυτικός ως ύποπτο κρούσμα, αλλά και στο νοσοκομείο Παίδων. Τα αποτελέσματα έδειξαν ότι τα δείγματα που ελήφθησαν ήταν αρνητικά στον κοροναϊό.



Ωστόσο, σε επιφυλακή παραμένουν οι αρμόδιες αρχές για το ύποπτο κρούσμα του νέου κοροναϊού στο πανεπιστημιακό νοσοκομείο Χαϊδαρίου «Αττικόν».

Ειδικότερα νωρίς το απόγευμα έγινε γνωστό ότι ένας ναυτικός, ο οποίος εμφάνισε συμπτώματα ύποπτα για κοροναϊό, νοσηλεύεται στο νοσοκομείο «Σωτηρία».

Δείγμα του ασθενούς εστάλη για εξέταση και, σύμφωνα με τις πληροφορίες, το κρούσμα αποδείχθηκε αρνητικό.

Ταυτόχρονα, πληροφορίες υπάρχουν ότι ένας άνδρας μεταφέρθηκε από το σπίτι του στον Πειραιά στο νοσοκομείο αναφοράς «Αττικόν». Γι΄αυτόν αναμένονται τα αποτελέσματα των εξετάσεων στο Παστέρ.

Ύποπτο κρούσμα κοροναϊού, επίσης, εντοπίστηκε σε 4χρονο παιδί από την Κόρινθο.

Το παιδί μεταφέρθηκε στο νοσοκομείο Παίδων «Αγία Σοφία», όπου ελήφθη δείγμα και όπως είπε πριν από λίγο στην τηλεόραση του Σκάι ο διευθυντής του Ινστιτούτου Παστέρ κ.Μεντής και αυτό είναι αρνητικό.